google/wiki40b huggingface dataset:
Antoine Barnave

Liv og virke

Han kom fra en protestantisk familie. Hans mor innbilte ham at han som protestant ikke kunne gå på skole.
Barnave ble i 1783 advokat ved parlamentet i sin fødeby. Som 22-åring gjorde han seg bemerket ved at han i parlamentet holdt en tale om maktdelingsprinsippet.
Dauphiné var en av de første franske provinser hvor man kunne merke en begeistret oppbygning til den kommende revolusjon. Barnave var en av de første som gav uttrykk for den alminnelige stemning med sin pamflett Esprit des édits enregistrés militairement av 20. mai 1788. Han ble sammen med sin far umiddelbart valgt til representant i stenderforsamlingen i Dauphiné, og førte en ledende rolle der under debattene.
Han ble så medlem av den nasjonale stenderforsamlingen, som møttes i Versailles. Sammen med Adrien Duport og Alexandre-Théodore-Victor de Lameth dannet han den gruppe som under den forfatningsgivende forsamling (konstituanten) ble betegnet som «truumviratet». Han deltok i samtalene om de tre stender og forfattet det første reformforsvaret som ble fremlagt for kongen. Han støttet Emmanuel Joseph Sieyès' forslag om at forsamlingen skulle kalle seg «nasjonalforsamling».
I forsamlingens annet år stod han som hovedleder av dens venstre side i motsetning til Mirabeau, som nå var vunnet av hoffet.

Verker

Oeuvres de Barnave. Publiées par Mme St-Germain, sa soeur. Mises en ordre et précédées d'une Notice historique sur Barnave par M. Bérenger de la Drome. Paris, Jules Chapelle et Guiller, 1843. 4 bind med facsimiler. CXL + 288 s., 408 s., 390 s., 424 s.
Gibson J-200

Historie

Opprinnelig laget Gibson jumbogitaren Gibson Advanced Jumbo, som bare etter et år var videreutviklet og ble erstattet av J-200. Målet var å ta en større markedsandel fra Martin, som i sin tid utviklet dreadnought-modellen og hadde store markedsandeler. Den ble lansert som Gibsons akustiske toppmodell under navnet Super Jumbo, som ble endret i 1939 til Super Jumbo 200. I 1955 forenkles navnet til J-200, og varianten SJ-200 benyttes bare på spesialutgivelser. Gitaren er en klassiker, og ettertraktet av gitarister den dag i dag.

Variasjoner

J-200 er i dag tilgjengelig i tre versjoner; Custom. Standard og Studio. Custom er toppmodellen med sarg og bunn av rosentre, og lokk (soundboard) av sitkagran. Standard har sarg og bunn av lønn, og lokk av sitkagran. Den tredje varianten er Studio, en rimeligere og noe enklere variant med en sprøere tone.
Alke

Beskrivelse

Alke er en svart og hvit fugl. Fjærdrakten er svart på oversiden og hvit på undersiden og i brystet. Hodet er svart og nebbet svært karakteristisk og kraftig, med flere tverrgående furer og noe fargeprakt. Eldre fugler har flere furer. Det renner også en horisontal hvit stripe fra hvert av øynene og fram på oversiden av nebbet. Kroppen er kompakt og lemmene sitter langt bak på kroppen, noe som gjør at fuglene ikke er særlig flinke til å gå. De «bakmonterte» lemmene gjør også at fuglen må bruke stussen til støtte når den står. Dette gir den er oppreist holdning som sammen med utfargingen gjør at fuglen minner om pingviner.
Alker måler typisk 37–39 cm veier cirka 505–590 g. Hunnen og hannen er svært like, men det skal skille litt på vingespennet. Hannens vinger måler typisk 201–216 mm, mens hunnens måler 201–213 mm. Vingespennet utgjør normalt 63–66 cm.
Fuglene blir kjønnsmodne i femårsalderen. Den årlige overlevelsesraten er cirka 90 %, noe som tilsvarer en gjennomsnittlig livslengde på 13 år. Fra Wales er det imidlertid kjent at en alke fortsatt hekket i en alder av 41 år.

Utbredelse og atferd

Alke hekker i tempererte, boreale og lavarktiske kystområder i det nordlige Atlanterhavet. I Norge hekker den langs store deler av kysten, helst fra Mørekysten og nordover. Bjørnøya, Bellsund og Krossfjorden er de eneste kjente hekkeplassene for alke på Svalbard.
Eggene legges enkeltvis på bakken, i sprekker og hulrom i fjell eller under steiner. Vinteren tilbringes på det åpne hav, spredt over store deler av Nord-Atlanteren.
Den norske populasjonen på 60 000 individer utgjør anslagsvis 4 % av alkens totale populasjon. 70 % hekker på Island.
Arten lever av fisk, mest lodde, tobis, sild og ung torsk. Fuglene kan dykke til dybder på over 100 m, men mest vanlig er dybder ned til 25 m.

Annet

Alken er ikke truet som art på verdensbasis, men den norske bestanden regnes som sterkt truet (EN).
Alkens nærmeste slektning var den utdødde geirfuglen. Av nålevende arter står alkekongen, lomvi og polarlomvi nærmest.
Gerhard Christopher Krogh

Gerhard Christopher Krogh (født 14. november 1839 i Bergen, død 6. januar 1916) var en norsk lærer, offiser og politiker for Venstre.
Krogh var medlem av Bergen bystyre fra 1873 til 1901, og ordfører i Bergen i 1879 og 1891. Han var stortingsrepresentant for Bergen fra 1880 til 1888, og 1. suppleant fra 1895 til 1897. Krogh var medlem av Bergens jernbanekomite fra 1873 til 1878, og styremedlem for Norges Banks avdeling i Bergen fra 1884.
Krogh avla eksamen ved sjøkrigsskolen i 1861, og ble sekondløytnant ved den bergenske brigade i to år. Fra 1864 til 1876 var han lærer ved Tanks skole. I 1877 ble han utnevnt til kaptein og kvartermester, og i 1891 til oberstløytnant og sjef for Hardanger landvernbataljon. Fra 1897 til 1905 var han oberst og sjef for 3. korps og Bergens linjebataljon.
Han utga også lærebøker i fag som geometri, regning og historie.
Heinersdorf

Historie

Heinersdorf er nevnt første gang i kjente skriftlige kilder i 1319. Stedet ble da solgt for 150 Mark brandenburgiske sølvpenger som Hinrikdsorf, fra markgreve Woldemar til Heiliggeisthospital i Berlin. 
Fra ca 1900 ble landsbyen utvidet nordover langs jernbanen til Bernau. Det historiske landsbysentrum og kirken ble i stor utstrekning bevart. Kirkegården er fra 1890.
Byggingen av Khadija-moskeen i 2006 vakte stor offentlig oppmerksomhet. Det var andre forsøket på å bygge en Ahmadiyya-moskee i Berlin siden 1923. Moskeen ble åpnet i 2008.

Geografi

Ortsteiler som grenser til Heinersdorf er i vest Pankow, i nord Blankenburg, i øst Stadrandsiedlung Malchow og i sør Weissensee.
Heinersdorf er en grønn og småbypreget, med mange småhageanlegg. Bebyggelsen domineres av en- og tofamiliehus. Etter Tysklands gjenforening ble gatene utbedret, og dreneringskanalene reparert.
Heltan

Heltan er et tidligere norsk band fra Kvinesdal. Bandet ga ut albumet Kvinnelige Kvinner i 1995.
Ståll-Ull og Gerry fra Luxus Leverpostei var i korte perioder innom Heltan. Heltan besto av Oddvar Sørensen, bass; Kjell Arne Åmot, gitar; Kjell Are Heiland, trommer; og Øyvind Øye, keyboard og vokal.
Fars krig

Fars krig er en biografisk bok av journalist, forsker og forfatter Bjørn Westlie, utgitt på Aschehoug i 2008. Boken tar utgangspunkt i historien om Bjørn Westlies far, Petter Westlie, som var frontkjemper og nazist under annen verdenskrig.
Boken er en svært personlig beretning, der historiske begivenheter, Petter Westlies erindringer og Bjørn Westlies egen søken etter sannheten om hva som skjedde på den ukrainske fronten, utgjør hovedkomponentene. Disse elementene blir videreført i beretningen om det vanskelige forholdet mellom far og sønn, der de to hadde så vidt forskjellige politiske syn og historieforståelse at det førte til et langvarig brudd.
Fars krig ble tildelt Brageprisen 2008 i klassen sakprosa. I NRK-programmet Faktasjekken ble Fars krig kåret av medlemmer i Norsk faglitterær forfatter- og oversetterforening til sjette mest betydningsfulle norske sakprosabok utgitt etter 1945 i kategorien krigslitteratur
Bowes Park

Historie

Området utviklet seg på 1880-tallet og har fått navn etter et eldre herskapshus kalt Bowes 1396, markert som «Bowes Farm» og «Bowes (Manor)» på kart fra Ordnance Survey fra henholdsvis 1822 og 1877. Dette er «eiendommen til en familie kalt Bowes»; en John de Arcubus (latin for «av buene eller hvelvingene») opptrer i et lokalt dokument fra 1274.  John de Arcubus var en av mange med etternavnet de Arcubi som bodde rundt kirken St. Mary-le-Bow («Sancta Maria de arcubus») i City of London.
Taekwondo under Stillehavslekene 2011

Taekwondo under Stillehavslekene  2011. Taekwondo var en av flere sporter som var med i de fjortende stillehavslekene som ble arrangert i Nouméa på Ny-Caledonia i perioden 27. august til 10. september 2011. Det var sjette gangen som taekwondo var med på programmet under stillehavslekene. Det bel konkurrert i sytten klasser, ni for menn og åtte for kvinner. Tahiti ble beste nasjon med tolv gullmedaljer foran Ny-Caledonia med tre..
Åfjord Idrettslag

Fotball

A-laget i fotball for menn spiller 2014-sesongen i 3. divisjon, etter å ha rykket opp fra 4. divisjon i 2013. De rykket tilbake til 4. divisjon i 2015, og i 2018 spiller de i 5. divisjon.
Matthew Ridgway

Andre verdenskrig

Ridgway ble i 1942 som brigadegeneral sjef for 82. luftbårne divisjon, som kom til å spille en viktig rolle i forbindelse med Operation Overlord og i Ardenneroffensiven.
Som generalmajor hadde Ridgway befalet over den allierte luftbårne styrken ved Operasjon Varsity, som 24. mars  1945 ble ilandsatt på den østre bredden av Rhinen. Han ble senere samme år forfremmet til generalløytnant.

Koreakrigen

25. juni 1950 brøt Koreakrigen ut, ved at militære styrker fra Nord-Korea gikk over den 38. breddegrad på vei sørover og inn i Sør-Korea. FN-styrkene som kom Sør-Korea til unnsetning bestod først og fremst av styrker fra USA.
Etter at daværende sjef for åttende arme, general Walton Walker omkom i en bilulykke, ble Ridgway hans etterfølger. Mange krigshistorikere mener han klarte å forvandle en krigstrøtt og knekt FN-styrke, til en armé som klarte å drive de store kinesiske og nordkoreanske styrkene nordover igjen og ut av Sør-Korea. Ridgway hadde fungert som en stor inspirasjonskilde for troppene ved at han dro rundt og talte med både soldater og offiserer for å gi de kampviljen tilbake. Den hadde forsvunnet da de første kinesiske styrkene hadde engasjert seg i krigen og tvunget FN-styrkene til retrett mot slutten av 1950.
Øverste sjef for FN-styrken i Korea, Douglas MacArthur mistet etterhvert sin støtte hos den amerikanske presidenten Harry S. Truman, som til slutt avskjediget McArthur 11. april 1951. Han ble erstattet med Ridgway 19. april 1951 og ble samtidig forfremmet til fire-stjerners general. Ridgway lykkes med krigføringen langs den utsatte grensen, noe MacArhur hadde ment var umulig.
I 1952 overtok Mark Clark Ridgways jobb i Korea, mens Ridgway selv etterfulgte Dwight D. Eisenhower som sjef for de allierte styrkene i NATO i Europa, men etter å ha irritert et antall europeiske ledere fordi han omgav seg med en stab som utelukkende bestod av amerikanske militære, forlot han i 1953 til slutt oppdraget og ble USAs hærstabssjef.
Han forlot hæren i 1955.
Johan Syrstad

Johan Syrstad (født 3. februar 1924 i Meldal, Sør-Trøndelag) er en norsk politiker (Sp). Han ble innvalgt på Stortinget fra Sør-Trøndelag i 1977. Han var vararepresentant i periodene 1961–1965, 1965–1969, 1969–1973 og 1973–1977.
Syrstad ble i 2010 tildelt Kongens fortjenstmedalje i sølv.
Lietzensee

Lietzensee er en innsjø i ortsteil Charlottenburg i bydelen Charlottenburg-Wilmersdorf i Berlin. Innsjøen har et flateinnhold på 65 dekar og den omkringliggende Lietzeseepark er 101 dekar. Parken ble anlagt mellom 1918 og 1920 av hagedirektør Erwin Barth. Lietzesee er en del av tunneldalen og rekreasjonsområdet Grunewaldseenkette.
BlackBerry

BlackBerry er en canadisk smarttelefon som kan motta og sende e-post. Telefonen brukes av over 21 millioner personer på verdensbasis. Blackberry er utviklet av Research In Motion (RIM) i provinsen Ontario i Canada. Den har et eget operativsystem som heter BlackBerry OS. Blackberry har syv forskjellige mobiltelefoner: Touch, Style, Curve, Pearl, Bold, Tour og Storm. RIM har også laget et nettbrett (Playbook).
Toorak House

Toorak House er et herskapshus i Melbourne i Australia. Den ble bygget i 1849 av handelsmannen James Jackson og er kjent som Melbournes første Government House (guvernørbolig) og er bakgrunnen til navnet på bydelen Toorak. I dag er bygningen svenskspråklig kirke (del av Svenska kyrkan), svensk konsulat og samlingspunkt for Victorias skandinaviske miljø.
Antageligvis har Jackson navnet Toorak fra woiwurrungspråket, navnet minner om woiwurrungord for «svart kråke» eller «sump full av siv».
Etter at Jackson døde i 1851 ble bygningen fra 1854 leid ut til victorianske kolonimyndigheter og ble tatt i bruk av Victorias første guvernør Charles Hotham og fire av hans etterfølgere frem til 1874. Fra 1876 og frem til andre verdenskrig var bygningen et privat hjem. Under andre verdenskrig ble den benyttet som forlegning for Women's Auxiliary Australian Air Force. I 1956 ble den kjøpt opp av den Svenska kyrkan i utlandet, som gjorde den om til kirke og menighetshus.
Øvre Eiker

Offentlige tjenester

Kommunen har seks barneskoler og tre ungdomsskoler, og er del av det interkommunale renovasjonssamarbeidet i Drammensregionen. Sykehjemmet Eikertun har 93 plasser, inkludert den spesielle avdelingen for lindrende behandling. Kommunen har felles brannvesen med flere nabokommuner gjennom Drammensregionens Brannvesen IKS. 
Hokksund likningskontor betjener kommunene Øvre Eiker, Nedre Eiker, Modum og Sigdal. Kongsberg og Eiker tingrett har sete i Hokksund, og Eiker videregående skole ligger også her. Buskerud folkehøgskole holder til på Darbu.

Samferdsel

Sørlandsbanen og Bergensbanen skiller lag ved Hokksund, og lokaltogene Oslo-Kongsberg stopper på tre stasjoner i kommunen. Timekspressens linjer 1 (Notodden-Oslo) og 10 (Vikersund-Oslo) stopper flere steder gjennom kommunen. Begrenset lokal busstrafikk kjøres av Vy Buss.
Europavei 134 krysser på tvers gjennom kommunen fra øst til sørvest og Rv35 går på langs fra nord til sør.

Livssyn

I kommunen utgjør sognene Fiskum, Haug og Bakke Eiker prestegjeld, som er en del av Eiker prosti i Tunsberg bispedømme (Den norske kirke). Mange pinsevenner og adventister holder også til i kommunen, og Human-Etisk Forbund har rundt 400 medlemmer.

Næringsliv

Det privateide rehabliteringssenteret Hokksund Kurbad tar seg av pasienter etter avtale med Helse Sør.
Hellefoss AS produserer kvalitetspapir for bøker, bedriften hadde i 2013 88 ansatte. 5. april 2013 ble bedriften begjært konkurs etter å ha slitt i lengre tid. Eiker Gårdsysteri produserer håndlaget kvalitetsost basert på moderne teknologi og naturlig råvareproduksjon. Bergans ble etablert her i 1908, firmaet har dermed lengst erfaring i Norge med masseproduksjon av ryggsekker.

Historie

1. juli 1885 ble Eiker kommune delt i Øvre Eiker og Nedre Eiker.

Kultur

Kommunen har et aktivt kulturliv, med mange foreninger, teatergrupper, kor og korps.

Severdigheter

Fossesholm Herregård i Vestfossen er vel verd et besøk, like i nærheten finnes også Morten Viskums Vestfossen Kunstlaboratorium som høster gode kritikker for sine kunstutstillinger. 
Ved Fiskumvannet i sør er et vernet fuglereservat med fuglekikkertårn. Der ligger også en av Norges minste middelalderkirker, Fiskum gamle kirke.

Tusenårssted

Øvre Eikers tusenårssted ligger i Hokksund, på østsiden av Drammenselva, på den gamle sorenskrivertomta mellom «Hokksund Camping» og brua.
Tusenårsstedet ble offisielt åpnet den 11. juni 2005, samtidig med en stor markering av hundreårsjubileet for unionsoppløsningen. På stedet er det blant annet etablert en egen skulpturpark der alle skoler i kommunen har laget hver sin skulptur. Her er det også et museum om Nøstetangen glassverk, og et glassblåseri som har tatt opp igjen arven fra det opprinnelige glassverket.
Vest-Georgia gasskraftverk

Vest-Georgia gasskraftverk eller West Georgia Generating Station er et varmekraftverk i Upson County i Georgia, USA. Anlegget har en installert produksjonskapasitet på 661 MW, fordelt på 4 like store turbiner. Operatør er energiselskapet Oglethorpe Power Co. 
Kraftverket stod ferdig utbygd i 2000. Brenselkilden er naturgass.
Dresdner Kreuzchor

Dresdner Kreuzchor er et mer enn 700 år gammelt guttekor i Dresden i den tyske delstaten Sachsen.  
Koret er gjennom historien nært knyttet til Dresdner Kreuzschule som nevnes første gang 6. april 1330. Kreuzschule ble etablert som latinskole, men hadde i tillegg som en viktig oppgave å lære opp gutter til kirkekoret i Dresdner Kreuzkirche. 
Dresdner Kreuzchor teller vanligvis 150 gutter mellom 9 og 19 år, som gjerne blir kalt kruzianere. På reiser reduseres koret til 80 stemmer. Koret fremfører verker som blandet guttekor (S/A/T/B). De fleste kruzianere bor på internat.
Koret er hjemmehørende i Dresdner Kreuzkirche hvor koret regelmessig synger til vesper hver torsdag kl 18 om sommeren og kl 17 om vinteren. I tillegg synger koret søndag kl 9 30 til gudstjeneste. 
Konsertene med Dresdner Philharmonie, Sächsische Staatskapelle Dresden og andre ensembler utgjør en viktig del av kulturlivet i Dresden.
Dresdner Kreuzchor reiser hvert år på turneer i Tyskland, men også ellers i Europa, Japan, Sør-Korea, Canada, Latin-Amerika og USA. Tilsammen opptrer koret ca 100 ganger hvert år: 50 gudstjenester og vespere, 10 konserter i Kreuzkirche (med Bachs Juleoratoriet og Matteuspasjonen og Johannes Brahms' Ein deutsches Requiem som fast program) og endelig 40 konserter på turné. Korets publikum utgjør år om annet omtrent 150 000 mennesker.
Koret gjør regelmessig opptak for radio og TV og har i 80 år gjort lydopptak for grammofonplater, CD og tilsvarende medier.
Tartaria

Tartaria eller Store Tartaria (latinsk Tataria eller Tataria Magna) var det navn europeerne fra middelalderen og frem til 1900-tallet benyttet om ei landområde nord og sentralt i Asia fra Kaspihavet og Uralfjellene til Stillehavet. Området var bosatt av mongoler og tyrkiske folk kalt «tartarer». Det omfattet de nåværende områder i Sibir, Turkestan (inkludert Øst-Turkestan), Stor-Mongolia,  Mandsjuria og noen ganger Tibet.
Fylkesvei 4046

Fylkesvei 4046 går mellom Øydneskleiv i Audnedal og Naglestad i Hægebostad. Veien er 8,0 km lang. Veien går over Hægebostadtunnelen på Sørlandsbanen.
Frem til 2019 hadde veien betegnelsen Fylkesvei 501.
Punkt i polygon

Punkt i polygon-problemet går ut på å finne ut om et gitt punkt er innenfor et polygon eller ikke. Ofte antas polygonet til å ikke være konvekst; det kan også antas å ikke være enkelt, det vil si omsluttet av en enkel kurve. Problemet er et spesialtilfelle av punktlokasjon-problemet, som går ut på å finne ut hvilken region, av en mengde disjunkte regioner, et gitt punkt tilhører.
Vanlige algoritmer for å løse dette problemet er raycasting, vinkelsummering og winding number. De to første av disse ble først presentert i 1974.
Punkt i polygon-problemet kan generaliseres til punkt i polyhedron-problemet i tre dimensjoner.

Raycasting

Raycasting («strålekasting»), også kalt crossing numbers («kryssende nummer»), kan brukes for å avgjøre om punktet ligger i polygonet eller ikke. Algoritmen oppretter en stråle til det uendelige, eller et linjestykke til et punkt utenfor polygonet, fra punktet man vil undersøke. For å finne ut om punktet er i eller utenfor polygonet teller man opp antall sider av polygonet som krysses av denne strålen, eller dette linjestykket. Ideen bak algoritmen bygger på Jordans kurveteorem, som sier at en lukket kurve deler et plan i nøyaktig to deler: En utside og en innside.
Dersom linjestykket krysser en stråle i et endepunkt, det vil si et hjørne av polygonet, må dette behandles separat: Man vet ikke om linjestykket fortsetter på innsiden eller på utsiden av polygonen. For å løse dette kan man enten ha spesialtester som ser på geometriske egenskaper, eller man kan justere linjestykket slik at det ikke lenger går igjennom et hjørne.
Å teste alle linjestykker for et gitt polygon kan gjøres i lineær tid. For å gjøre dette raskere kan man bruke mer avanserte datastrukturer, slik som for eksempel kd-trær.
Fransk mesterskap på 10 kilometer 2018

Fransk mesterskap på 10 kilometer 2018 ble arrangert 23. juni 2018 i Liévin i Frankrike.
Benjamin von Kalláy

Bakgrunn

Faren til Benjamin von Kállay var en høytstående mann i den ungarske regjeringen og døde i 1845, da Kallay bare var seks år. Moren hans konsentrerte seg om hans utdanning. Hun døde i 1903. 
Familienavnet hans, Kalláy, stammer fra deres eiendommer ved Nagykálló i Szabolcs. De anså seg å være etterkommere av Balogh Semsen-klanen som koloniserte kommunene Borsod, Szabolcs, og Szatmár mot slutten av 800-tallet. De spilte en viktig rolle i ungarsk historie allerede fra 1000-tallet. Kong Mattias Corvinus av Ungarn (1458–1490) skjenket dem deres eiendommer i Mezőtúr nær Kecskemét pga Michael Kállay sin heroiske innsats i krig.
Kalláy viste tidlig en interesse i politikk, spesielt i Øst-Europa. Han reiste til Russland, Tyrkia og Anatolia. På sine reiser lærte han å kjenne tyrkisk, gresk og flere slaviske språk. Han snakket serbisk flytende.

Politikk

I 1867 trådte han inn i politikken i Ungarn, og i 1869 ble han utnevnt til generalkonsul i Beograd, og i 1872 besøkte han Bosnia for første gang. Hans syn på Balkan påvirket sterkt grev Andrássy, den østerriksk-ungarske utenriksministeren. Kalláy forlot Beograd i 1875 og returnerte til Budapest. Like etterpå startet han tidsskriftet Kelet Népe («Østlige folk») der han forsvarte Gyula Andrássys politikk.
Etter krigen mellom Russland og Tyrkia (1877–1878) dro han til Filippopolis som Østerrike-Ungarns representant i Den internasjonale østrumeliske kommisjon. I 1879 ble han sjef for utenrikskontoret i Wien. 4. juni 1882 ble han utnevnt til keiserlig finansminister og administrator av Bosnia-Hercegovina, en stilling han innehadde i 21 år.
Kalláy var forfatter og æresmedlem av flere akademier i Budapest og Wien. Han oversatte noen bøker og skrev egne verk. Blant disse var hans monografier om serbisk historie (Geschichte der Serben), og om Russlands ambisjoner østover i Eurasia (Die Orientpolitik Russlands). Begge disse bøkene ble oversatt til tysk og utgitt i Lepzig i 1878. Han selv mente at hans største verk var en akademisk tale om den politiske og geografiske posisjonen til Ungarn som et bindeledd mellom øst og vest.
I 1873 giftet han seg med grevinnen Vilma Bethlen, og sammen fikk de to døtre og en sønn. Hans popularitet i Bosnia var delvis på grunn av hans kone og hennes sjarm og personlighet.
Meditasjon

Meditasjon er samlebetegnelse for systematisk anvendte psykiske og kroppslige øvelser, som har til hensikt å øve opp og senere vedlikeholde evnen til å raskt oppnå (og holde på) en bestemt sinnstilstand. Nøyaktig hvilken sinnstilstand det siktes mot varierer litt mellom de forskjellige typene meditasjon, men typiske mål er en eller flere av følgende: avspenning (både fysisk og psykisk), løsrivelse fra ukontrollert tankevirksomhet og dermed økt konsentrasjonsevne, større innsikt og forståelse av verden, en tankemessig og/eller følelsesmessig pause fra hverdagen.
Selve øvelsene som brukes for å oppnå dette, varierer også mellom meditasjonstypene, men kan blant annet omfatte: lydintonasjoner (mantra), sanseøvelser (som visualisering), fantasireiser, affirmasjoner, åndedrettsfokus, konsentrasjon, kontemplasjon, fri assosiasjon og avspenning. Blant meditasjonsformer skiller man mellom konsentrasjonsteknikker, som søker å oppnå en bestemt tilstand i sinnet, og ledighetsteknikker, som er prosessorienterte og åpne for ulike sinnstilstander.
Meditasjon blir ofte forbundet med østlige tradisjoner som buddhisme og hinduisme, men også i kristendommen har meditasjon en lang historie. Meditasjon praktiseres også i religionsnøytrale sammenhenger. Selve ordet kommer av det latinske «meditatio» som betyr «å dvele over», «å reflektere», «å kretse rundt».

Virkninger

Mange som praktiserer meditasjon sier at de opplever bedre helse, større selvtillit, ro og/eller økt styrke i kroppen eller større konsentrasjon og tilstedeværelse. Noen hevder å oppleve helt endrede sinnstilstander som transcendentale opplevelser og tilstander som minner om bevissthet påvirket av entogener eller hallusinogener.
Enkelte undersøkelser tyder på at meditasjon midlertidig endrer kroppen og hjernens kjemiske produksjon, og at det kan ha visse positive helseeffekter. Undersøkelser hvor førsøkspersoner har blitt scannet i EEG avlesere viser klart endrede hjernebølger under meditasjon, på en måte som peker hen mot at meditasjon iverksetter avspenning i kroppen og stimulerer en avslappet oppmerksomhet som registrerer indre impulser.